વડોદરામાં મહંતસ્વામીએ પ્રભુભક્તિ સાથે રાષ્ટ્રભક્તિનો મહિમા સમજાવ્યો વડોદરાઃ બીએપીએસના વડા તેમજ પ્રમુખસ્વામી મહારાજના અનુગામી એવા પરમપૂજ્ય મહંતસ્વામીનું તા.11 ઓગસ્ટ શનિવારના રોજ મોડી રાતે અટલાદરા સ્વામિનારાયણ મંદિરમાં આગમન થયા બાદ આજે 72માં સ્વાતંત્ર્યય દિવસે તેમણે પ્રાતઃપૂજામાં ઉપસ્થિત ભક્તોને પ્રભુભક્તિ સાથે રાષ્ટ્રભક્તિનો મહિમા સમજાવ્યો હતો. મહંતસ્વામી મહારાજે તિરંગાને લહેરાવીને રાષ્ટ્રભક્તિ અદા કરી મહંતસ્વામીએ પ્રાતઃપૂજામાં ઉપસ્થિત પંદર હજારથી વધુ હરિભકતોને આશીર્વચન આપતા જણાવ્યું હતું કે દેશ અંગ્રેજોની ગુલામીમાંથી આઝાદ થયો છે. પરંતું વ્યક્તિગત ધોરણે મનુષ્યમાત્ર સ્વભાવ અને દોષનો ગુલામ છે. તેમાંથી સ્વતંત્રતા મેળવવી ખૂબ જ આવશ્યક છે. પૂજા બાદ મહંતસ્વામી મહારાજે તિરંગાને લહેરાવીને રાષ્ટ્રભક્તિ અદા કરી હતી. જયારે હરિભક્તોએ આ તિરંગાને સલામી આપી હતી. 2 સપ્ટેમ્બર સુધી નિત્ય પ્રાત:પૂજા દર્શનનો મળશે લાભ મહંતસ્વામી મહારાજ વડોદરામાં 2 સપ્ટેમ્બર સુધી રોકાવવાના છે. આ દરમિયાન સ્વધર્મ પર્વ, જ્ઞાન પર્વ, વૈરાગ્ય પર્વ અને ભક્તિ પર્વની ઉજવણી થશે. જેમાં મહંતસ્વામી મહારાજના નિત્ય પ્રાત:પૂજા દર્શન, સંત પારાયણ અને આર્શીવચનનો લાભ મળશે. 2 સપ્ટેમ્બર સુધી નિત્ય પ્રાત:પૂજા દર્શન અને આશીર્વચન સવારે 5:30 થી 7:30 અને 1 સપ્ટેમ્બર સુધી સંત પારાયણ, અને વિશેષ કાર્યક્રમ સાંજે 5:30 થી 8 વાગ્યા સુધી યોજાશે.